       R O M Â N I A

JUDEŢUL HUNEDOARA 

   MUNICIPIUL BRAD

       P R I M A R U L 
  Nr. 219/11050/05.12.2025
R E F E R A T  D E  A P R O B A R E
privind aprobarea asocierii Municipiului Brad cu Asociația Culturală Doina Crișului Brad în vederea organizării evenimentului „Sara Crăciunului Nost’”
Asociația Culturală Doina Crișului Brad, prin adresa înregistrată la Primăria Municipiului Brad sub nr. 51210/04.12.2025, și-a exprimat acordul cu privire la asocierea cu Municipiul Brad în vederea organizării evenimentului ”Sara Crăciunului Nost’”, eveniment care va avea loc în data de 22 decembrie 2025.
Activitățile întreprinse de-a lungul anilor, în parteneriat cu Primăria Municipiului Brad, au avut efecte benefice pentru ambele părți și au generat motive de satisfacție în rândul brădenilor încântați de menținerea vie a obiceiurilor tradiționale românești de Crăciun care reprezintă o parte importantă a identității culturale.
Evenimentul pentru care se dorește asocierea între cele două instituții constă în  organizarea la Cinematograful ZARAND a spectacolului de colinde și cântece tradiționale românești de Crăciun, moment la care vor evolua pe scenă și artiști de notorietate.
În cadrul asocierii părțile își vor desfășura activitatea în condiții de independență specifice asocierii, respectând prevederile contractului de asociere.
Fiecare membru asociat se poate obliga față de terți (cu care a contractat) în mod direct și distinct.

Asocierea va desfășura activitate după următoarele principii: independența juridică a fiecărui membru asociat, precum și sprijin reciproc și prioritate în realizarea activității propuse la asociere.
Contractul de asociere servește interesul comun al părților care se obligă să-l execute întocmai și întru totul cu bună credință, sinceritate și seriozitate.
În contextul celor de mai sus, am inițiat prezentul proiect de hotărâre prin care am propus aprobarea asocierii Municipiului Brad cu Asociația Culturală Doina Crișului Brad în vederea organizării evenimentului „Sara Crăciunului Nost’” și îl supun spre dezbatere și aprobare plenului Consiliului Local al Municipiului Brad în forma prezentată.
Am mai propus de asemenea împuternicirea Primarul Municipiului Brad să semneze, în numele și pentru Municipiul Brad, contractul de asociere care se va încheia cu Asociația Culturală Doina Crișului Brad, precum și orice alte documente necesare.
Invoc în susţinerea propunerii mele prevederile Legii nr. 273/2006 privind finanţele publice locale, cu modificările și completările ulterioare, ale art. 1949-1954 din Legea. nr. 287/2009 privind Codul Civil, republicată, cu modificările și completările ulterioare; ale art.129 alin. (2) lit. d), lit. e), alin. (7) lit. d), lit. s), alin. (9), lit. a), alin. (14), art.139 alin. 3 lit. f), art.140 alin. (1) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

